Kaapse strande gesluit weens rioolInwoners word gewaarsku om nie van die strande gebruik te maak nie. (Foto: Dr. Zahid Badroodien/Twitter) Twee van die gewildste strande in Kampsbaai is die afgelope naweek gesluit nadat twee rioolpompe in die omgewing skielik Vrydagaand onklaar geraak het. Dit het veroorsaak dat die nabygeleë afvalpyplynstasie deur riool oorstroom is en spanne genoop was om die rioolwater in die see te stort. Die Stad Kaapstad se departement van sanitasie het die Kampsbaaistrand, Glen-strand asook die Maidens Cove-getypoele tot verdere kennisgewing gesluit. Dié strande was Maandag steeds gesluit en sal na verwagting binne die volgende paar dae heropen wanneer die waterkwaliteit terug keer na normaal. Die pompe het vermoedelik gebreek weens ŉ elektriese fout wat deur die gereelde kragonderbrekings veroorsaak is. Spanne het aanvanklik vragmotors gebruik om die rioolwater op te suig, maar weens die groot volumes daarvan moes dit direk in die see gepomp word sodat spanne so gou moontlik die pompe kan herstel. “Alle alternatiewe maatreëls om die oorstroming te beheer is oorweeg voordat daar op die storting besluit is,” het die Stad gesê. “Ons betreur egter die impak wat hierdie storting op die omgewing sal hê en die ongerief wat dit vir inwoners en strandgebruikers veroorsaak.” Zahid Badroodien, burgemeesterskomiteelid vir water en sanitasie van die Stad Kaapstad, het Sondag gesê dat een van die gebreekte pompe al tydelik vervang is. Daar word steeds aan die tweede pomp gewerk. Die departement het ná die storting watermonsters in al die geaffekteerde gebiede geneem om die vlak van die besoedeling te monitor. “Die strande sal slegs heropen wanneer die watermonsters aandui dat die pH-vlakke weer teruggekeer het na normaal. Die departement sê hy sal voorts poog om te verseker dat voorkomende instandhoudings geprioritiseer word om voorvalle soos dié te voorkom. Een van die pompe is reeds vervang. (Foto: Dr. Zahid Badroodien/Twitter)